-Տասը տարի առաջ կառավարությունը պատրաստվում էր ներդնելու պարտադիր կուտակային կենսաթոշակի համակարգը, որի նախագիծը քննարկվել է Հայաստանի արհմիությունների կոնֆեդերացիայի նիստերից մեկում, սկզբունքորեն հավանության չի արժանացել: Երբ 2013-ին կառավարությունը որոշեց կիրառել սույն օրենքը, ՀԱՄԿ-ը օրենքի կիրառումը կասեցնելու առաջարկով դիմեց Ազգային ժողովի նախագահին, ՀՀ Մարդու իրավունքների պաշտպանին, իսկ նոյեմբեր ամսին` նաև ՀՀ նախագահ Սերժ Սարգսյանին, նշելով, որ օրենքի կիրառմամբ խախտվում են ՀՀ Սահմանադրության մի շարք դրույթներ, հատկապես անձի` սեփականության տնօրինման, տիրապետման և օգտագործման իրավունքները: ՈՒ թեև ՍԴ-ի որոշմամբ կասեցվել է 76-րդ և 86-րդ հոդվածների կիրառումը, այնուհանդերձ, կատարելով պարտադիր կուտակային վճարների գանձում` գործատուները խախտում են նաև ՀՀ աշխատանքային օրենսգիրքը, ինչն էլ աշխատողների շրջանում առաջացրել է դժգոհություն: Իմ համոզմամբ, «Կուտակային կենսաթոշակի մասին» օրենքի ընդունումը ժամանակավրեպ է, որովհետև հանրապետությունում առկա սոցիալական լարվածության այս պայմաններում, երբ ապրուստի նվազագույն զամբյուղը 57 հազար դրամ է, երբ չի ընդունվել «Ինդեքսավորման մասին» այնքան անհրաժեշտ օրենքը, անարդար է 60 հազար դրամ աշխատավարձ ստացող քաղաքացուց գանձել պարտադիր կենսաթոշակի կուտակային բաղադրիչը, ինչը, ի դեպ, նա պետք է ստանա 30 տարի անց: Եթե նա այսօր արդեն դժվարանում է լուծել հանապազօրյա հացի խնդիրը, ապա ի՞նչ երաշխիք, որ գնաճի և ինֆլյացիայի պայմաններում տասնյակ տարիների կուտակված գումարը 30 տարի անց որևէ արժեք կունենա: Ահա թե ինչու եմ օրենքի ընդունումը համարում ժամանակավրեպ: Սա ընդունեք որպես ՀԱՄԿ-ի պաշտոնական դիրքորոշում: